《水心亭》
宋代·胡宏

水从灵涧来，清泚不可污。
经过我亭下，妙见涓涓处。
见处事如何，欲说岂无路。
百丈生潮头，一勺本性具。
经纪大地间，形势中国著。
江汉荆襄望，河渭关洛固。
衡山折底柱，触石堆滟澦。
沄沄三千丈，瀁瀁四海布。
岂有不岩阻，盈科演然去。
岂有不堤防，润不涣无住。
畇畇青山田，渺渺均{左氵右阴}注。
荡荡白虹舟，飘颺任奔翥。
来者无终穷，济者无量数。
周流造化功，妙体不竞愫。
寄语观水人，事不在章句。

作者简介：（1106—1162）宋建宁崇安人，字仁仲，号五峰。胡安国子。幼师杨时、侯仲良，而卒传其父之学。优游衡山下二十余年，张栻师事之。高宗绍兴中，以荫补官，不调。秦桧死，被召，以疾辞。有《知言》、《皇王大纪》、《五峰集》。